b'\n_START_ARTICLE_\nGedehamse\n_START_SECTION_\nLevevis\n_START_PARAGRAPH_\nDe sociale gedehamse bygger deres bo af papir, som de fremstiller af afgnavet tr\xc3\xa6. N\xc3\xa5r gedehamsen afgnaver tr\xc3\xa6et med kindbakkerne blandes det med dens spyt og s\xc3\xa5ledes fremstiller gedehamsen papirmassen til boet. Boet er omtrent kuglerundt med indflyvningshul forneden og best\xc3\xa5r af flere koncentriske skaller. Det er den overlevende dronning, der alene begynder byggeriet om for\xc3\xa5ret. Hun st\xc3\xa5r ogs\xc3\xa5 for opfodringen af de f\xc3\xb8rste larver, men overlader gradvis arbejdet til arbejderhvepsene efterh\xc3\xa5nden som antallet stiger._NEWLINE_Gedehamse lever af mange forskellige ting; syltet\xc3\xb8j, r\xc3\xa5ddent k\xc3\xb8d, andre dyr og nektar. Sommeren igennem, hvor de skal fodre deres larver, er de hovedsageligt rovdyr, mens de i sensommeren kan sl\xc3\xa5 sig p\xc3\xa5 s\xc3\xb8de sager som blommer og syltet\xc3\xb8j. Det er p\xc3\xa5 den \xc3\xa5rstid, de kan v\xc3\xa6re generende ved det udend\xc3\xb8rs kaffebord. M\xc3\xa5 ikke forveksles med honningbier, der aldrig ses i den rolle._NEWLINE_Gedehamsene, med undtagelse af dronningen, lever kun i det \xc3\xa5r de er f\xc3\xb8dt. I sensommeren udkl\xc3\xa6kkes unge dronninger, der parrer sig f\xc3\xb8r de finder et skjulested, hvor de g\xc3\xa5r i dvale og overvintrer til n\xc3\xa6ste for\xc3\xa5r. De \xc3\xb8vrige individer i boet g\xc3\xa5r til grunde. I den periode kan de v\xc3\xa6re aggressive.\n_START_SECTION_\nGedehamse som skadedyr\n_START_PARAGRAPH_\nGedehamse anses oftest som et skadedyr, da mennesket bliver generet af dem, i deres s\xc3\xb8gen efter mad eller bolig. Gedehamsen er dog en effektiv j\xc3\xa6ger og holder bestanden af andre skadedyr kraftigt nede eksempelvis k\xc3\xa5llarver._NEWLINE_Et gammelt husr\xc3\xa5d mod gedehamse i k\xc3\xb8kkenet er at placere et krus syltet\xc3\xb8j i det \xc3\xa5bne vindue. S\xc3\xa5 holder gedehamsene sig her og g\xc3\xa5r ikke l\xc3\xa6ngere ind i k\xc3\xb8kkenet eller huset.'